टेस्ट भारतको पकडमा
भारतले इंग्ल्यान्डविरुद्धको तेस्रो टेस्टको पहिलो दिनै खेलमाथि पकड राखेको छ । बुधबार दिवारात्रि टेस्टको पहिलो दिन सकिँदा भारतले ३ विकेट गुमाएर ९९ रन बनाएको छ ।
अहमदाबाद — भारतले इंग्ल्यान्डविरुद्धको तेस्रो टेस्टको पहिलो दिनै खेलमाथि पकड राखेको छ । बुधबार दिवारात्रि टेस्टको पहिलो दिन सकिँदा भारतले ३ विकेट गुमाएर ९९ रन बनाएको छ ।घरेलु टोली १३ रनले मात्र पछाडि छ । भारतका लागि प्रारम्भिक ब्याट्सम्यान रोहित शर्मा ५७ र अजिन्क्या रहाने एक रन बनाएर क्रिजमा छन् । कप्तान विराट कोहली २७ रन बनाएर आउट भए । कोहली र शर्माले तेस्रो विकेटमा ६४ रनको साझेदारी गरेका थिए । लयमा देखिएका रोहितले ९ चौका प्रहार गरे । अर्का प्रारम्भिक ब्याट्सम्यान शुभमन गिल ११ रन बनाएर आउट भए भने चेतेश्वर पुजाराले खाता खोल्न सकेनन् । चार टेस्टको शृंखला १–१ को रोमाञ्चक मोडमा छ । यसअघि टस जितेर पहिले ब्याटिङ गर्ने इंग्लिस कप्तान जो रुटको निर्णय सही देखिएन । पूरा टिम १ सय १२ रनमात्र बनाएर अलआउट भयो । भारतका लागि सय टेस्ट खेलिरहेका तीव्र गति बलर इशान्त शर्माले डोम सिब्लीलाई शून्यमा आउट गरेपछि इंग्ल्यान्डको पतन सुरु भएको थियो ।ज्याक क्राउली इंग्ल्यान्डका लागि सर्वाधिक रन बनाउने ब्याट्सम्यान रहे । प्रारम्भिक ब्याट्सम्यान क्राउलीले ५३ रन बनाए । उनले तेस्रो विकेटमा १७ रन बनाएका कप्तान रुटसँग ४७ रनको साझेदारी गरे । यो नै पाहुना टिमका लागि एकमात्र उल्लेखनीय पक्ष रह्यो । त्यसयता इंग्ल्यान्डले ३८ रनमा बाँकी सबै विकेट गुमाएको थियो । भारतीय बलरमध्ये अक्षर पटेल सर्वाधिक घातक साबित भए । उनले ३८ रनमा ६ विकेट लिए भने रविचन्द्रन अश्विनले तीन विकेटका लागि २६ रनमात्र खर्चे ।इंग्लिस टिम ४८.४ ओभरमात्र टिकेको थियो । पटेल र अश्विनको निर्णायक स्पिन बलिङ आक्रमणमै टिकेर भारतले दोस्रो टेस्ट जितेको थियो । दिनको सुरुमा मोटेरा क्रिकेट मैदानको नाम परिवर्तन गरेर त्यसलाई भारतीय प्रधानमन्त्री नरेन्द्र मोदीको नाममा राखिएको थियो ।पूरा स्पोर्टस कम्प्लेक्सको नाम सरदार बल्लबभाइ पटेलको नाममा रहे पनि मैदानको नाममात्र ‘नरेन्द्र मोदी’ राखिएको हो । मैदानको नाम परिवर्तन गरिएकोमा त्यसको चर्को आलोचना पनि भएको छ ।